Document ID: /roh_data/filtered/fineweb-2-filterrobots_roh.jsonl.gz/39519

Malauras han custà l'onn passà uschè bler sco ditg betg pli. Ils custs da 135 milliuns francs sa resultan en spezial d'auas grondas suenter urizis, da bovas e da crudada da crappa e grippa. Quai communitgescha l'Institut federal per la perscrutaziun da guaud, naiv e cuntrada WSL. Il matg ed il zercladur eran ils donns entras auas grondas sur la media. Sulet il zercladur ha chaschunà 70% da tut ils custs. Davent il fanadur hai dà pli paucs donns che usità.
Bler'aua, duas unfrendas
La Svizra Centrala ed ils chantuns Turitg, Berna, Turgovia e Son Gagl han patì da dus urizis. Pervi da quels eran pliras auas idas sur lur rivas or. Duas persunas eran mortas en consequenza.
Gronds donns hai gia dà il matg, cura ch’intginas auas avevan cuntanschì il nivel d’aua gronda suenter plievgias cuntinuantas. Pertutgads da quai eran cunzunt il sid dal Jura, la cuntrada dals lais en il chantun Berna sco er ils chantuns Vad e Friburg.
Pli paucs donns en segund semester
Vers mez da fanadur aveva quai plinavant dà en l’Engiadina Bassa urizis locals cun consequenzas custaivlas: 18 bovas hai dà suenter ils urizis tranter la Val d’Uina e la Val Plavna. Las massas d’aua han emplenì plaunterrens e tschalers. Ultra da quai èn fatschadas da chasas, autos e terrens cultivabels vegnids donnegiads.
Las quantitads da precipitaziuns èn però stadas sut la media, uschia ch’era ils custs dals donns era pli pitschna.
RR novitads 14:00